30 kilometrin nopeusrajoitus laajenee Tampereella – Uusien liikennemerkkien asentaminen alkoi maanantaina näillä alueilla

Nopeusrajoitusten alentaminen jatkuu Tampereella. Haiharan, Hankkion, Kaukajärven ja Vehmaisten kaupunginosissa nopeusrajoitus on laskenut monin paikoin 30 kilometriin tunnissa. Näillä alueilla muutokset tulivat voimaan jo lokakuun puolivälissä. Maanantaista alkaen nopeusrajoitus aleni myös Aakkulan, Hallilan, Hankkion, Jokipohjan, Korkinmäen, Lukonmäen, Messukylän, Muotialan, Nekalan, Turtolan, Veisun, Vihiojan, Viialan, Viinikan ja Vuohenojan alueilla. Liikennemerkkien asennus alkoi maanantaina, ja se arvioidaan kestävän noin kaksi viikkoa. Sen jälkeen 30 kilometrin nopeusrajoitukset laajenevat Hakametsän, Huikkaan, Kaupin, Kissanmaan, Niihaman, Pappilan, Ristinarkun, Ruotulan, Takahuhdin ja Uudenkylän alueille. Nopeuksien alentamiseksi on suunniteltu myös muita toimenpiteitä. Hidasteiden sijoittelu tehdään ensi kesästä alkaen ajonopeuksien seurantamittausten perusteella. Nopeusrajoitusjärjestelmän uudistamisesta päätettiin Tampereen kaupungin yhdyskuntalautakunnassa 29. joulukuuta 2016. Pääkatujen ja kokoojakatujen nopeusrajoituksiin uudistus ei juurikaan vaikuta.